Diari Oficial de la Generalitat Valenciana


Sumari del DOGV 7248, del 04-04-2014 (2014/2923)

RESOLUCIÓ d'1 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat, la Fiscalia Provincial d'Alacant i la fundació Riu Safari Elx de la Comunitat Valenciana, per a la posada en marxa d'un programa d'execució de mesures judicials de medi obert amb menors infractors.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7248

Data del DOGV
:   04-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2923


Data del document
:   01-04-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ d'1 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat, la Fiscalia Provincial d'Alacant i la fundació Riu Safari Elx de la Comunitat Valenciana, per a la posada en marxa d'un programa d'execució de mesures judicials de medi obert amb menors infractors. [2014/2923]  
La Generalitat, la Fiscalia Provincial d'Alacant i la Fundació Riu Safari Elx de la Comunitat Valenciana han subscrit, prèvia tramitació reglamentària, el 13 de gener de 2014, el conveni de col·laboració per a la posada en marxa d'un programa d'execució de mesures judicials de medi obert amb menors infractors.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 475/2014 i que figura com a annex d'esta resolució.  
  
Valencia, 1 d'abril de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat, a través de la Conselleria de Benestar Social, la Fiscalia Provincial d'Alacant i la Fundació Riu Safari d'Elx per a la posada en marxa d'un programa d'execució de mesures judicials de medi obert amb menors infractors  
  
  
València, 13 de gener de 2014  
  
Reunits  
D'una part, la consellera de Benestar Social, Asunción Sánchez Zaplana, en nom i representació de la Generalitat, autoritzada per a la subscripció d'este conveni per l'acord del Consell de data 29 de novembre de 2013.  
D'una altra part, Andrea Ibáñez Kühn, en nom i representació de la fundació Riu Safari d'Elx, de la Comunitat Valenciana, inscrita en el Registre de Fundacions de la Comunitat Valenciana, amb el número 182 (A) i CIF: A25484237.  
I d'una altra part, el fiscal superior de la Fiscalia de la Comunitat Valenciana, Antonio Montabes Córdoba, segons el nomenament efectuat pel Reial Decret 887/2013, de 8 de novembre (BOE 269, 09.11.2013), i el fiscal en cap de la Fiscalia Provincial d'Alacant, Juan Carlos López Coig, segons el nomenament efectuat pel Reial Decret 209/2009, de 23 de febrer (BOE 47, 24.02.2009).  
Totes les parts es reconeixen mútuament la capacitat jurídica i d'obrar necessària per a este atorgament en les representacions que tenen i acrediten i  
  
Manifesten  
I. Que la Conselleria de Benestar Social és el departament del Consell a què correspon exercir les atribucions de la Generalitat en matèria de menors infractors derivades de l'aplicació de la Llei Orgànica 5/2000, de 12 de gener, reguladora de la responsabilitat penal dels menors.  
II. Que la fundació Riu Safari d'Elx de la Comunitat Valenciana és una fundació privada benèfica, de caràcter assistencial, formatiu i terapèutic, dirigida a persones que formen part dels denominats col·lectius vulnerables i que són susceptibles de beneficiar-se d'una intervenció terapèutica assistida amb animals.  
III. Que el Ministeri Fiscal és un òrgan de rellevància constitucional amb personalitat jurídica pròpia, integrat amb autonomia funcional en el poder judicial, que exercix la seua missió per mitjà d'òrgans propis, d'acord amb els principis d'unitat d'actuació i dependència jeràrquica i amb subjecció, en tot cas, als de legalitat i imparcialitat.  
D'acord amb l'article 124.1 de la Constitució espanyola, correspon al Ministeri Fiscal promoure l'acció de la justícia en defensa de la legalitat dels drets dels ciutadans i de l'interés públic tutelat per la llei, d'ofici o a petició dels interessats, així com vetlar per la independència dels tribunals i procurar davant d'estos la satisfacció de l'interés social.  
  
En matèria de responsabilitat penal de menors, i de conformitat amb el que disposa l'article 6 de la Llei Orgànica 5/2000, de 12 de gener, reguladora de la responsabilitat penal dels menors, correspon al Ministeri Fiscal la defensa dels drets que reconeixen les lleis als menors, així com la vigilància de les actuacions que calga fer en el seu interés i l'observança de les garanties del procediment.  
  
IV. Que la Llei Orgànica 5/2000 preveu la possibilitat d'imposar als menors infractors una sèrie de mesures que darrerament s'ha denominat de medi obert, perquè la seua execució no requerix l'ingrés dels menors en centres de reeducació, la qual cosa permet dur a terme totes les actuacions previstes en el projecte individualitzat d'execució en el seu entorn sociofamiliar, i fer ús dels recursos normalitzats de l'àmbit comunitari.  
  
La mesura de prestacions en benefici de la comunitat consistix en la realització d'activitats no retribuïdes d'interés social o en benefici de persones en situació de precarietat. La mesura de realització de tasques socioeducatives obliga a participar en activitats específiques de contingut educatiu, encaminades a facilitar el desenrotllament de la competència social.   
La Conselleria de Benestar Social compta amb la col·laboració de diferents entitats locals per a l'execució de totes les mesures judicials de medi obert, incloent-hi les prestacions en benefici de la comunitat i la realització de tasques socioeducatives.  
L'execució d'estes mesures en aquells municipis que no disposen de programes per a la seua execució s'encomana a entitats privades sense ànim de lucre, a través del corresponent contracte administratiu.  
V. Que la Llei Orgànica 5/2000 preveu també la possibilitat d'acordar la suspensió de l'execució de la sentència sota determinades condicions, entre les quals està, si el jutge així ho establix, l'obligació de fer l'activitat socioeducativa recomanada per l'equip tècnic o l'entitat pública de protecció o reforma de menors, fins i tot amb el compromís de participació dels pares, tutors o guardadors del menor.  
  
L'article 8.1 del reglament atribuïx, així mateix, a les comunitats autònomes la competència en l'execució de l'esmentada activitat.  
VI. Per tot allò que s'ha exposat, les parts decidixen concretar la seua col·laboració per a la posada en marxa d'este acord, amb la finalitat d'ampliar el ventall de recursos de què disposa la Generalitat per a dotar de contingut educatiu els programes individualitzats d'execució de les mesures de prestacions en benefici de la comunitat i la realització de tasques socioeducatives.  
En conseqüència, havent arribat les parts a un acord complet i total, decidixen formalitzar este conveni de col·laboració d'acord amb les següents  
  
Clàusules  
  
Primera. Objecte  
Constituïx l'objecte d'este conveni assentar les bases de col·laboració entre la Conselleria de Benestar Social, la Fiscalia Provincial d'Alacant i la fundació Riu Safari d'Elx de la Comunitat Valenciana, per a fer possible la inclusió d'activitats relacionades amb l'atenció a persones discapacitades i la teràpia assistida amb animals en els programes individualitzats d'execució de les mesures de realització de tasques socioeducatives i de prestacions en benefici de la comunitat.  
  
Les activitats que han de realitzar pels menors, en concret, consistiran en:  
- Suport a labors de neteja, conservació, i manteniment de les instal·lacions de la fundació en Riu Safari d'Elx de la Comunitat Valenciana.  
  
- Participació en cursos, jornades o activitats de sensibilització en matèria d'atenció a persones discapacitades i teràpia assistida amb animals.  
- La realització de qualsevol altra activitat que estiga programada per la fundació i que no supose cap risc per a la integritat dels menors.  
  
  
Segona. Obligacions de les parts  
a) Obligacions de la fundació Riu Safari d'Elx de la Comunitat Valenciana.  
La fundació Riu Safari d'Elx de la Comunitat Valenciana, sempre en funció de la seua disponibilitat real i efectiva de mitjans personals i materials, es compromet a:  
- Determinar els menors que, en cada moment, puga acollir.  
- Seleccionar, conjuntament amb la Unitat de Mesures Judicials de la Direcció Territorial de Benestar Social d'Alacant, i oït el tècnic responsable de l'execució de cada mesura, l'activitat més adequada per a la realització de tasques socioeducatives i prestacions en benefici de la comunitat, i designar el personal adequat perquè puga supervisar l'activitat que ha de desenrotllar el menor.  
- Presentar i explicar al menor l'activitat que haja de realitzar i comunicar al tècnic responsable del cas qualsevol incidència que es produïsca, així com la seua finalització i compliment adequat.  
b) Obligacions de la Conselleria de Benestar Social:  
1. Correspon a la Unitat de Mesures Judicials de la Direcció Territorial de Benestar Social d'Alacant:  
- Designar el tècnic responsable de l'execució de les mesures de realització de tasques socioeducatives i prestacions en benefici de la comunitat i de l'elaboració dels corresponents programes individualitzats d'execució.  
- Valorar, junt amb el tècnic designat, la conveniència d'incloure alguna activitat organitzada per la fundació Riu Safari en el programa individualitzat d'execució de les mesures de realització de tasques socioeducatives i prestacions en benefici de la comunitat, tenint en compte les circumstàncies personals del menor i les característiques del cas.  
  
- Seleccionar, conjuntament amb el personal de la fundació Riu Safari, i oït el tècnic responsable de l'execució de la mesura, l'activitat a què es fa referència en l'apartat anterior.  
- Dur a terme el seguiment de l'execució d'estes mesures a través del professional designat i comunicar les incidències que puguen sorgir al jutge de Menors i al Ministeri Fiscal.  
- Elaborar i tramitar, a través del professional designat, tots els informes previstos en l'article 13 del Reglament de la Llei Orgànica 5/2000.  
2. La Conselleria de Benestar Social assumix tota la responsabilitat que poguera derivar-se dels actes dels menors en execució d'este conveni i en queda exempta la fundación Riu Safari d'Elx de la Comunitat Valenciana.  
La Conselleria de Benestar Social es compromet a mantindre les pòlisses de responsabilitat civil i d'accidents ja subscrites per als menors susceptibles de participar en les activitats incloses en l'àmbit d'aplicació d'este conveni. Estes pòlisses inclouen una assegurança de responsabilitat civil i una altra d'accidents pels actes dels menors derivats a esta Conselleria de Benestar Social pels òrgans corresponents de l'Administració de Justícia, en aplicació de la Llei Orgànica 5/2000, de 12 de gener, reguladora de la responsabilitat penal dels menors.  
  
  
Tercera. Publicitat  
Totes les activitats incloses en l'àmbit d'aplicació d'este conveni que siguen objecte de divulgació, difusió o publicació hauran de fer constar de forma expressa que es realitzen en virtut d'un conveni subscrit per la Conselleria de Benestar Social, la fundació Riu Safari d'Elx de la Comunitat Valenciana i la Fiscalia Provincial d'Alacant (Secció de Menors).  
  
Quarta. Comissió mixta de seguiment  
1. Per al seguiment d'este conveni es constituirà una comissió mixta que estarà integrada per un màxim de dos representants de la fundació Riu Safari d'Elx de la Comunitat Valenciana, un de la Fiscalia Provincial d'Alacant i dos de la Conselleria de Benestar Social, i que tindrà les funcions següents:  
a) Assenyalar les actuacions concretes que s'han de realitzar per a fer efectives les previsions del conveni.  
b) Dur a terme el seguiment del grau de compliment d'estes previsions i dels criteris fixats per la comissió.  
c) Estudiar qualsevol assumpte relatiu a l'àmbit d'aplicació del conveni que les parts consideren d'interés.  
d) Fer una avaluació anual de les actuacions practicades i dels resultats obtinguts.  
2. La comissió es reunirà amb la periodicitat que es determine en el moment de la seua constitució, que tindrà lloc dins dels dos mesos següents a la firma del conveni, i sempre que ho sol·licite una de les parts.  
  
Quinta. Vigència del conveni  
El conveni tindrà un termini de vigència de dos anys des del moment de la firma i podrà prorrogar-se expressament pel mateix període de temps, per acord de les parts.  
Constituirà motiu de resolució del conveni l'incompliment de qualsevol de les seues clàusules, el mutu acord de les parts, la denúncia unilateral expressa i per escrit de qualsevol de les parts amb un preavís d'un mes o la concurrència de qualsevol altra causa prevista en la legislació vigent.  
Sota els termes esmentats i en prova de conformitat, les parts subscriuen este conveni, en quatre exemplars, al lloc i en la data indicats en l'encapçalament.  
  
La consellera de Benestar Social: Asunción Sánchez Zaplana.  
El fiscal superior de la fiscalia de la Comunitat Valenciana: Antonio Montabes Córdoba.  
La presidenta de la fundació Riu Safari d'Elx de la Comunitat Valenciana: Andrea Ibáñez Kühn.  
El fiscal en cap de la Fiscalia Provincial d'Alacant: Juan Carlos López Coig.